# **Az Országos Környezetvédelmi Tanács észrevételei és javaslatai a 2016. évre vonatkozó Országos (hulladék) Gyűjtési és Hasznosítási Terv (OGYHT’16) tervezetéhez**

**Általában**

Az OKT évek óta figyelemmel kíséri az OGYHT alakulását, ezen belül Magyarország kötelezettségeinek teljesítését az EU idevonatkozó direktíváinak tükrében. Sajnálattal kell megállapítani, hogy a Termékdíj törvény 2012. évi változásai óta a csomagolási hulladékkezelés tekintetében még egyetlen évben sem sikerült teljesíteni ezen mutatók jelentős részét. Ismerve azt az előkészítő munkát, amely hulladékkezelési követelmények jelentős emelését célozza az EU szabályozásában, a helyzet különösen aggasztó. Az OKT azt is jelezte, hogy miközben a csomagolási hulladékvolumen és ezzel együtt a befizetett termékdíjak évről évre növekednek, a hulladékkezelésre előirányzott keretek folyamatosan –így a jelen tervezetben is – csökkennek. Az OKT több ízben tett javaslatokat a kedvezőtlen folyamatok megállítására, ezeket azonban nem látjuk viszont az OGYHT tervezetben.

**Részleteiben:**

**1.** Lakossági vegyes hulladék utóválogatásával történő hasznosítás támogatási összegét - ahogyan azt már a 2015 évi OGYHT kapcsán is jeleztük - aránytalanul magasnak tartjuk (10 Ft/kg) az ipari begyűjtés és hasznosítás támogatásával (5,00 Ft/kg) szemben. (l. OGYHT’16 , 1.sz. melléklet 9/11 oldal).

A támogatás tervezett aránytalansága várhatóan az utóválogatással elszámolni kívánt papírhulladék mennyiségének jelentős növekedését fogja okozni; holott papír esetében az utóválogatással kezelt hulladék az EN 643-as szabvány előírása szerint anyagában nem hasznosítható. Az utóválogatás torzított támogatása a Hulladék törvény 7. § (1) és a 15. § (4)-(6) bekezdésének is ellentmondó helyzetet fog eredményezni, azaz, az ott célként megjelölt, elsődlegesen elérni kívánt, anyagában történő hasznosítástól az ipari begyűjtésből származó hulladékot, annak egy részét el fogja téríteni.

Ezen hibák, valamint az ezek következtében kialakuló hátrányos következmények elkerülése érdekében az OKT javasolja, hogy az ipari begyűjtésű papír támogatása magasabb legyen, mint az utóválogatott papír támogatása, illetve az utóválogatás a papír anyagáramon keresztül ne kapjon támogatást.

**2.** A független gyűjtés és anyagában hasznosítás (50.000 tonna, OGYHT’16., 1.sz. melléklet 8/11. oldal) jelentős torzulást okoz a támogatási rendszerben. Tekintettel arra, hogy ezeknek a hulladékoknak a gyűjtése és hasznosítása a termékdíj és a hulladék törvény alapján nem számolható el csomagolási hulladék-hasznosításként, így nem teljesül az OGYHT-ban előirányzott (és az EU direktívában megkövetelt) 55%-os újrafeldolgozási (recycling) arány.

Ezen – gyártásközi hulladékok támogatási rendszerben való megjelenítése torzulást okoz, ezért ezeknek a tételeknek a rendszerből való kivételét javasolja az OKT.

**3.** A lakossági hulladék hasznosításának támogatása 23.500 tonna mennyiségre tervezett (OGYHT’16. 1.sz. melléklet 8/11. oldal) , ami 200 tonnával alacsonyabb, mint a 2015 évi OGYHT-ban szereplő érték.

Tekintettel arra, hogy a 2014. évben a valójában hasznosított lakossági hulladék egy részének támogatását az OGYHT alapadataira (?) épülő papírtenderre, valamint a Kbt-re való hivatkozással elutasították, ezért célszerűnek látszik ezen sor felülvizsgálata (is), továbbá javasolt ezen érték „felülről történő nyitvatartása”, azaz a túlteljesítés megengedése, sőt szorgalmazása, tekintve, hogy a hasznosítás támogatásának korlátozása a begyűjtésre jelentős negatív hatást gyakorolhat a jövőben. (Megjegyzés: 2015. évre még nem jelent meg a papír csomagolóanyag tender kiírás, így a támogatás kifizetésének gyakorlata csak a 2014 évi tapasztalatok alapján ítélhető meg.)

Az Országos Környezetvédelmi Tanács javasolja, tehát hogy az – esetlegesen – többlet-hasznosított anyagok hasznosítási támogatása kerüljön kifizetésre, továbbá azt, hogy a lakossági hulladék hasznosításának tervezett értéke „felülről nyitott” – sőt, növelése ösztönzött legyen – biztosítva evvel a begyűjtési mennyiség elvárt növekedését, illetve azt, hogy a begyűjtött mennyiség ne térüljön el az anyagában való hasznosítás anyagáram pályáról.

2015. szeptember 23.